Romantisk film

Romantiske filmer, eller kjærlighetsfilmer, er filmfortellinger om kjærlighet, lidenskap og romantiske følelser. Det knyttes ofte til et kjærlighetsforhold mellom to eller flere rollefigurer i en film, samt en reise som kjærligheten begir dem ut på, for eksempel stevnemøter, forlovelse og ekteskap. I romantiske filmer får denne synsvinkelen hovedfokus, men gjerne kombinert med en annen sjanger, som i romantisk komedie eller romantisk drama.

Ofte blir kjærligheten truet av ytre forhold, som for eksempel økonomi, klasseforskjeller, psykiske sykdommer, strenge samfunnsnormer eller familieforhold. Kjærlighetsforholdet i filmene kan også bli truet av indre forhold, blant annet store forskjeller i interesser, fristelser (blant annet utroskap) og travle karrièrer. Temaer som ofte dukker opp i romantiske filmer er kjærlighet ved første blikk, ung og gammel kjærlighet, forbudt og fordømt kjærlighet, åndelig kjærlighet, platonisk kjærlighet, lidenskapelig og seksuell kjærlighet, uselvisk kjærlighet, eksplosiv og destruktiv kjærlighet og tragisk kjærlighet. 

Filmene skal fungere som virkelighetsflukt hvor man kan drømme seg inn i en verden hvor det som oftest ender gledelig med at kjæresteparet «lever lykkelig alle sine dager». I siste scene møtes de igjen og kysser en siste gang før bildeutsnittet fader ut i sort, som i Frokost hos Tiffanys (1961). I senere tid har det også blitt vanlig at paret ikke ender opp sammen ved filmens slutt, som for eksempel i Funny Girl (1968), Våre beste år (1973) og La La Land (2016).

 Undersjangre 
mini|Tatt av vinden er et eksempel på en historisk kjærlighetsfilm.
 I historiske kjærlighetsfilmer utspiller kjærlighetshistorien seg med historiske omgivelser, som for eksempel i Tatt av vinden, Doctor Zhivago og Titanic.
 I romantiske dramafilmer må kjæresteparet overvinne en vanskelig hindring. Musikk blir ofte brukt for å understreke følelsene i hver scene. Noen eksempler på romantiske dramafilmer er Broene i Madison County, Den engelske pasienten, Casablanca, Love Story og The Fault in Our Stars.
 «Jentefilmer», eller såkalte «chick flicks», er ofte forbundet med romantiske filmer hvor målgruppen er yngre kvinner. Noen eksempler på denne sjangeren er Dirty Dancing, Dagboken, Dear John og Romeo + Juliet.
 Romantiske komedier er filmer med lett humor, morsomme rollefigurer og ett eller flere kjærlighetsforhold. Sjangeren har i senere tid blitt kritisert for å inneholde mange klisjeer og stereotypiske karakterer.  Noen eksempler er Love Actually, Forhekset av månen, Det hendte en natt, Annie og jeg, og You Again.
 I romantiske fantasyfilmer fortelles fantasyhistorier med en eller flere romantiske undertoner.
 Romantiske actionkomedier blander elementer fra kjærlighetsfilmer, komedier og actionfilmer. Eksempler på denne sjangeren er Knight and Day, Mr. & Mrs. Smith, This Means War og The Bounty Hunter.
 Romantiske thrillere er spenningsfilmer hvor ett eller flere kjærlighetsforhold står sentralt, som for eksempel The Phantom of the Opera og Bodyguard. 

 Liste over kjærlighetsfilmer 
Det amerikanske filminstituttet (AFI) har laget en liste over de beste kjærlighetsfilmene fra USA.

 Referanser 

 Eksterne lenker 

 Kategorien for kjærlighetsfilmer  hos Internet Movie Database

Kategori:Filmsjangre